《江阴赵焕文茂才殉节纪书后》
清代·郑孝胥

天下行同伦，中国本无患。贼臣倡犯上，举世乃好乱。

排满实邪说，不义岂尊汉。斯民既趋利，倒戈复何惮。

能发不能收，瓦解变愈幻。人人怀异志，所务在争纂。

神州遂陆沈，深谷化高岸。名教益扫地，丈夫殊可贱。

伟哉赵茂才，一死定众眩。夷狄犹有君，诸夏竟俱叛。

行天揭日月，顺逆所必辨。薄俗诬大同，相率入焦烂。

纲常彼何罪，小康足为善。老夫虽遗民，未死火在炭。

救民诚吾责，卫道待义战。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。